એની વે, જૂનું આપીને નવું લઈ જાવાવાળી સ્કીમ પણ ડૉક્ટરોએ જ રિલીઝ કરેલી છે. ડૉક્ટરો વર્ષોથી તમારું જૂનું દર્દ લઈ નવું દર્દ આપે છે અને નવું નવ્વાણું લખ્ખણવાળું હોય પણ નવાની ચમકને કારણે જલદી ખ્યાલ ન આવે ! હવે તો આવી સ્કીમોમાં હજામો, મોચીઓ પણ જોડાવાના છે. દાઢી સાથે અડધી મૂછ ફ્રીમાં મૂંડાવી જાવ… જૂનું ચપ્પલ આપી નવી ખીલ્લી લઈ જાવ.. વગેરે… સ્કીમના વેપારમાં અત્યારે અખબારવાળા અગ્રેસર છે. મને તો એમના ઉત્સાહની અદેખાઈ આવે છે. મારી પાસે કોઈ કંટાળાની ફરિયાદ લઈને આવે તો હું એમને જડબેસલાક અદામાં કહી દઉં છું કે, ‘ચૂપ…. કંટાળવાના ખરા અધિકારી અત્યારે અખબાર-માલિકો છે. દર મહિને લાખો ભક્તો (વાચકો)ને અર્ઘ્ય ચડાવવા છતા એ કંટાળતા નથી અને તમે દસ હજારનું દેવું થયું એમાં કંટાળી જાવ છો ?!! અખબાર-માલિકો ન કંટાળે ત્યાં સુધી તમને કે મને કંટાળવાનો સહેજ પણ અધિકાર નથી !!’ આવું સાંભળીને એ દેવાળિયો હળવોફૂલ થઈ જાય છે.